bluuebunny/crossref_metadata_2025 huggingface dataset:
Μελέτη της αντιοξειδωτικής και αντιφλεγμονώδους δράσης μορίων (U-74389 και SILDENAFIL), σε πειραματικό πρότυπο χημικής αιμορραγικής κολίτιδας σε αρουραίους
Authors: Χριστολουκάς Νικόλαος
Published: September 2021

Εισαγωγή: Η νόσος Crohn μέχρι και σήμερα είναι ανίατη. Διάφορες ουσίες με αντιφλεγμονώδη ή/και αντιοξειδωτική δράση έχουν δοκιμαστεί σε ζωικά πρότυπα της νόσου. Σκοπός μας ήταν να αξιολογήσουμε τη δράση της σιλδεναφίλης και του λαζαροειδούς U-74389G σε πειραματικό πρότυπο χημικής αιμορραγικής κολίτιδας σε επίμυες.Υλικά/Μέθοδοι: 65 άρρενες Wistar επίμυες χωρίστηκαν με τυχαίο τρόπο σε 5 ομάδες και έλαβαν TNBS ενδορθικά, εκτός από την ομάδα των υγιών μαρτύρων (n=8). Η δεύτερη ομάδα (n=10) δεν έλαβε κάποια θεραπεία. Ακολούθως, η τρίτη ομάδα (n=16) έλαβε σιλδεναφίλη per os, η τέταρτη (n=15) U-74389G ενδοφλεβίως και η πέμπτη (n=16) σιλδεναφίλη και U-74389G για έξι ημέρες. Οι ιστοπαθολογικές μεταβολές αποτυπώθηκαν με τη βαθμονόμηση του ιστολογικού σκορ Geboes ενώ οι δείκτες Ballester και DAI αποτέλεσαν επιπλέον δείκτες εντερικής βλάβης.Αποτελέσματα: Η χορήγηση λαζαροειδούς U-74389G μείωσε σημαντικά τους δείκτες Ballester και DAI και βελτίωσε το δείκτη Geboes. Η χορήγηση σιλδεναφίλης μείωσε σημαντικά το δείκτη Ballester ενώ βελτίωσε τόσο το δείκτη Geboes όσο και τον DAI. Η συνδυασμένη χορήγηση τους μείωσε στατιστικώς σημαντικά τους δείκτες Geboes, Ballester, DAI.Συμπεράσματα: Η μελέτη επιβεβαίωσε την αντιφλεγμονώδη δράση της σιλδεναφίλης και κατέδειξε, για πρώτη φορά, τη σημαντική αντιφλεγμονώδη δράση του λαζαροειδούς U-74389G στη χημική αιμορραγική κολίτιδα. Η συνδυασμένη χορήγηση τους εμφάνισε υπέρτερη αντιφλεγμονώδη δράση.
Συγκριτική διερεύνηση των δεικτών ρυπαντικής φόρτισης του εδάφους μέσω τεχνητού εμπλουτισμού με βαρέα μέταλλα υπό την επίδραση των επεξεργασμένων υγρών αποβλήτων
Authors: Παπαϊωάννου Δημήτριος
Published: September 2021

Πραγματοποιήθηκε πείραμα σε δοχεία υπό συνθήκες θερμοκηπίου, κατά τη διάρκεια δύο καλλιεργητικών περιόδων, με πειραματική διάταξη Τυχαιοποιημένων Ομάδων, σε δώδεκα επεμβάσεις και τέσσερες επαναλήψεις. Οι επεμβάσεις, αποτελούνταν από μείγματα βαρέων μετάλλων (Zn, Mn, Cd, Co, Cu, Cr, Ni και Pb), όπου το κάθε μέταλλο συμμετείχε στην επέμβαση στο έδαφος με ποσότητα ισόποση προς αυτή του μελετώμενου μετάλλου και διαμορφώθηκαν σε επίπεδα ως εξής: (α) καλλιεργητική περίοδος (2014-15): 0, 10, 20, 30, 40, 50, 60, 70, 80, 90, 100, 110 mg/kg και (β) καλλιεργητική περίοδος (2015-16): 0, 2, 4, 6, 8, 10, 12, 14, 16, 18, 20, 22 mg/kg. Ως πειραματικό φυτό χρησιμοποιήθηκε το Beta vulgaris L.Σκοπός του πειράματος ήταν η βαθμολόγηση των δεικτών ρύπανσης: (α) Δείκτης Ρυπαντικής Φόρτισης (PLI), (β) Δείκτης Στοιχειακής Ρύπανσης (EPI), (γ) Φορτίο βαρέων Μετάλλων (HML) και (δ) Ολικός Παράγων Συγκέντρωσης (TCF) με τελικό στόχο, τον ποσοτικό καθορισμό του επίπεδου ρύπανσης του εδάφους.Η βαθμολόγηση των δεικτών είναι απαραίτητη για τον ποσοτικό καθορισμό των βαθμών ρύπανσής του εδάφους, δεδομένου ότι οι ανωτέρω δείκτες παρέχουν πληροφορίες μόνο για την έλλειψη ή παρουσία της ρύπανσης και όχι για τα επίπεδα ρύπανσης του εδάφους. Η βαθμολόγηση πραγματοποιήθηκε με βάση το ποσοστό απωλειών της ξηράς ουσίας και γενικότερα των αποδόσεων που λαμβάνουν χώρα ως συνέπεια των μεταβολών του επιπέδου ρύπανσης του εδάφους. Για τη βαθμολόγηση, εφαρμόστηκε μία πρωτότυπη διαδικασία σύμφωνα με τα εξής βήματα:1 Καθορισμός των τιμών των δεικτών ρύπανσης με βάση τα δεδομένα ανάλυσης του εδάφους, των μελετηθεισών επεμβάσεων και τον προσδιορισμό της περιεκτικότητάς τους σε βαρέα μέταλλα.2 Ανάλυση παλινδρόμησης των τιμών των δεικτών που προέκυψαν από το 1ο βήμα, με τις αποδόσεις της ξηράς ουσίας του φυτού.3 Επίλυση των στατιστικά σημαντικών εξισώσεων συμμεταβολής που προέκυψαν κατά το 2ο βήμα για τους μελετώμενους δείκτες, με σταδιακά μεταβαλλόμενες τιμές των δεικτών ρύπανσης και εύρεση των αντιστοίχων μειούμενων τιμών ξηράς ουσίας.4 Υπολογισμός της εκατοστιαίας διαφοράς της ξηράς ουσίας, σε σχέση με την άριστη απόδοσή της που προσδιορίστηκε με βάσει την άριστη τιμή του κάθε δείκτη ρύπανσης.5 Ανάλυση παλινδρόμησης μεταξύ των τιμών του δείκτη και της εκατοστιαίας διαφοράς που προσδιορίστηκε κατά το προηγούμενο βήμα.6 Καθορισμός του επιπέδου ρύπανσης του εδάφους (άριστο, χαμηλό, μέσο, υψηλό) βάσει του αποδεκτού ποσοστού απώλειας της ξηράς ουσίας.
Γονιδιακή θεραπεία νόσων του κεντρικού νευρικού συστήματος
Authors: Μαστοράκος Παναγιώτης
Published: September 2021

Η γονιδιακή θεραπεία αποτελεί ένα νέο εργαλείο για την αντιμετώπιση νοσημάτων του κεντρικού νευρικού συστήματος με δυσμενή πρόγνωση. Παρά τα θετικά αποτελέσματα ποικiλων κλινικών μελετών, ο περιορισμένος όγκος κατανομής των γονιδιακών φορέων, η μειωμένη έκφραση του θεραπευτικού γονιδίου στο όργανο στόχο καθώς και ο χαμηλός θεραπευτικός δείκτης ορισμένων θεραπευτικών σχημάτων αποτελούν σημαντικά εμπόδια. Πιο συγκεκριμένα, οι ευρείας χρήσεως ιικοί φορείς παρουσιάζουν ιδιαίτερες δυσκολίες λόγω του αυξημένου κινδύνου μεταλλαξιγένεσης, πυροδότησης επακόλουθης ανοσολογικής αντίδρασης, περιορισμούς ως προς το μέγεθος του θεραπευτικού γονιδίου και δυσκολίες στην αναβάθμιση παραγωγής αυτών. Η νανοτεχνολογία προσφέρει καινοτόμες λύσεις στα προαναφερθέντα προβλήματα συμβάλλοντας στη σχεδίαση ασφαλών γονιδιακών φορέων με ελεγχόμενα και διαμορφώσιμα χαρακτηριστικά. Ωστόσο, μέχρι σήμερα λίγες μόνο κλινικές μελέτες παρουσίασαν υποσχόμενα αποτελέσματα με τη χρήση μη ιικών γονιδιακών φορέων. Το φαινόμενο αυτό οφείλεται στην αδυναμία τέτοιου είδους γονιδιακών φορέων να κατανεμηθούν ομοιόμορφα στο παρέγχυμα του εγκεφάλου και στο χαμηλό ποσοστό γονιδιακής μεταφοράς στα κύτταρα στόχους. Σημαντικά εμπόδια στη διαδικασία αυτή αποτελούν ο αιματοεγκεφαλικός φραγμός και ο εξωκυττάριος χώρος, που εμποδίζουν την συσσώρευση και την ευρεία κατανομή των νανοσωματιδίων. Στη συγκεκριμένη διδακτορική διατριβή kατασκευάσαμε συνθετικούς μη ιικούς φορείς ικανούς να διεισδύουν και να κατανέμονται ομοιόμορφα στον εγκεφαλικό ιστό επιτρέποντας έκφραση θεραπευτικών γονιδίων σε μεγάλο αριθμό κυττάρων. Επίσης, αποδείξαμε πως η χορήγηση των συγκεκριμένων φορέων με τη βοήθεια συνεχούς πίεσης που παρέχει συνεχή ροή εντός του παρεγχύματος επιτρέπει περαιτέρω διασπορά των διεισδυτικών συνθετικών φορέων. Ακόμη, επεκτείναμε τη συγκεκριμένη τεχνική κατασκευής διεισδυτικών φορέων σε ένα σύστημα πολλά υποσχόμενων βιοδιασπώμενων πολυμερικών γονιδιακών φορέων. Xρησιμοποιήσαμε αυτούς τους μη ιικούς φορείς για την αποτελεσματική ενδοκράνια χορήγηση θεραπευτικών πλασμιδίων κατά το γλοιοβλάστωμα. Αυτοί οι φορείς είναι σε θέση να διανέμονται ευρέως εντός του όγκου, και έτσι επιτρέπουν υψηλά επίπεδα θεραπευτικής γονιδιακής έκφρασης που βελτιώνει σημαντικά το θεραπευτικό αποτέλεσμα σε δύο επιθετικά μοντέλα γλοιοβλαστώματος. Τέλος, συνδυάζοντας το άνοιγμα αιματοεγκεφαλικού φραγμού με τη χρήση εστιασμένων υπερήχων με συστημικώς χορηγούμενα νανοσωματίδια, αναπτύξαμε μια μη επεμβατική στρατηγική για την επίτευξη ασφαλούς, εξαιρετικά εντοπισμένης, ισχυρής και σταθερής έκφρασης διαγονιδίων στο κεντρικό νευρικό σύστημα.
Σύγχρονα μοντέλα ανάλυσης βυζαντινής μουσικής
Authors: Σπανουδάκης Δημοσθένης
Published: September 2021

Η παρούσα διατριβή στοχεύει στη χρήση γνωστών και νέων, μουσικολογικών και διεπιστημονικών αναλύσεων, ώστε να διερευνηθεί πολύπλευρα το φαινόμενο της μελισματικότητας στα κεκραγάρια. Το 1ο κεφάλαιο αποτελεί η Εισαγωγή της διατριβής. Στο 2ο κεφάλαιο περιλαμβάνεται μία απόπειρα δημιουργίας ενός corpus των κεκραγαρίων που εντοπίζονται στα μουσικά χειρόγραφα βυζαντινής μουσικής από τον 14ο έως και τον 19ο αιώνα. Στο 3ο κεφάλαιο πραγματοποιείται παλαιογραφική προσέγγιση των κεκραγαρίων σε ένα χρονικό εύρος επτά αιώνων με αντιπαραβολές χειρογράφων και μουσικολογικές αναλύσεις. Στο 4ο κεφάλαιο γίνεται μία κατηγοριοποίηση των ερευνών περί της ωφέλειας της μουσικής στον άνθρωπο. Επισημαίνεται η ανάγκη διαμόρφωσης του μουσικού υλικού στις διεπιστημονικές έρευνες μουσικής και ιατρικής, βάσει των μουσικολογικών χαρακτηριστικών αυτού, ενώ ταυτόχρονα αναδύεται ο ερευνητικός στόχος των κεφαλαίων 5 και 6, όπου διερευνάται ο συναισθηματικός - νευροψυχολογικός αντίκτυπος των κεκραγαρίων σε πρωτοψάλτες και ακροατές - εκκλησιαζόμενους εστιάζοντας στη μελισματικότητα. Στο 7ο κεφάλαιο εντάχθηκε η στατιστική προσέγγιση της μελισματικότητας μέσα από διευρυμένες μετρήσεις κεκραγαρίων σε μικροδομικό, μεσοδομικό και μακροδομικό επίπεδο. Το γραπτό μέρος της εργασίας ολοκληρώνεται με τα συμπεράσματα, τη βιβλιογραφία και το παράρτημα. Τέσσερεις ψηφιακοί δίσκοι ήχου περιλαμβάνουν τα σύντομα και αργοσύντομα κεκραγάρια του Πέτρου Πελοποννησίου, τα αργά του Ιακ. Πρωτοψάλτου και τα Μέγιστα κεκραγάρια του Αγ. Ιωάννη Δαμασκηνού. Σε ένα πέμπτο CD ενέχονται οι τρεις βάσεις δεδομένων σε αρχεία Microsoft excel.
Ο Μητροπολίτης Μυτιλήνης Ιάκωβος ο από Δυρραχίου
Authors: Οικονομόπουλος Πέτρος-Εμμανουήλ
Published: September 2021

Ο Μητροπολίτης Μυτιλήνης Ιάκωβος ο από Δυρραχίου γεννήθηκε στα Μοσχονήσια της Μικράς Ασίας το 1878. Μετά την αποφοίτησή του από τη Θεολογική Σχολή της Χάλκης, διορίστηκε Μέγας Αρχιδιάκονος της Μητροπόλεως Σμύρνης το 1903. To 1908 εκλέγεται Επίσκοπος Χριστουπόλεως. Η εποχή στην οποία έζησε χαρακτηρίζεται ως μία μεταβαλλόμενη εποχή, κατά την οποία συντελείται η διάλυση των μεγάλων αυτοκρατοριών της Ευρώπης. Εκλέγεται Μητροπολίτης Δυρραχίου το 1911, λίγο πριν τους Βαλκανικούς Πολέμους του 1912-13. Είναι η εποχή που το αίτημα για εθνική ομοιογένεια, εθνική ενότητα οδηγεί στην ολοκλήρωση της δημιουργίας των εθνικών κρατών των Βαλκανίων και συνεπακόλουθα στη διάσπαση της εθναρχούσας Εκκλησίας με τις αυτοκέφαλες εθνικές Εκκλησίες. Το 1925 εκλέγεται Μητροπολίτης Μυτιλήνης, όπου παραμένει μέχρι την εκδημία του το 1958. Οι τόποι που σημαδεύουν τη ζωή του είναι η Σμύρνη, το Δυρράχιο, η Κορυτσά και η Μυτιλήνη, όπου διακρίθηκε για το πολύπλευρο φιλανθρωπικό, κοινωνικό, πολιτιστικό και ποιμαντικό του έργο. Μέσα από την έρευνα του αρχειακού υλικού και της βιβλιογραφίας παρουσιάζεται η ζωή, το έργο και η πολυσχιδής δράση του Μητροπολίτη Ιακώβου κατά τη διάρκεια της μακράς ποιμαντορίας του.
Ανατομική μελέτη των συμβαμάτων της περιοχικής αναισθησίας σε παραλλαγές του βραχιονίου πλέγματος
Authors: Σιαπανίδου Ελισάβετ
Published: September 2021

Από το υλικό των σαράντα οκτώ 48 ταριχευμένων πτωμάτων, ανδρών και γυναικών που χρησιμοποιήθηκαν για την εκπαίδευση και άσκηση των φοιτητών της Ιατρικής Σχολής του Πανεπιστημίου Αθηνών από το έτος 2011 έως το έτος 2014 μελετήθηκαν κατ’ αρχήν τα νεύρα, τα συμμετέχοντα στο σχηματισμό του βραχιονίου πλέγματος, καθώς και η διαμόρφωση του βραχιονίου πλέγματος και η διάταξη των πρωτευόντων στελεχών στον τράχηλο.Στα κύρια στοιχεία της έρευνας μελετήθηκαν σύμφωνα με τον τίτλο, οι παραλλαγές του βραχιονίου πλέγματος και η ανατομική τους δομή.Στα κλασικά ανατομικά συγγράμματα στο σύνολο, η αναφερόμενη ανατομική διαμόρφωση των νεύρων, των συμμετεχόντων στο σχηματισμό του βραχιονίου πλέγματος στο άνθρωπο, αναφέρεται όπως και στην έρευνά μας,σε αναλογία 59%.Ανάλογα με τον αριθμό των νεύρων που συμμετέχουν στο σχηματισμό του πλέγματος επί του εξετασθέντος πτωματικού υλικού, διαπιστώσαμε ότι το βραχιόνιο πλέγμα εμφανίζει πέντε ομάδες παραλλαγών, εκ των οποίων η συχνότερη εμφανίζεται να είναι η ομάδα των Α5 - Α6 - Α7 - Α8 - (Θ1) νευροτομίων, σε ποσοστό (59%) και σπανιότερα η ομάδα με συμμετοχή των(Α3) - (Α4) - Α5 - Α6 -Α7 - Α8 - (Θ1) νευροτομίων,σε ποσοστό (0,25%).Ο συνολικός αριθμός των νεύρων που συμμετέχουν στο σχηματισμό του πλέγματος κυμαίνεται από 5 έως 7.Τις ποικιλίες της μορφής του βραχιονίου πλέγματος τις κατατάξαμε σε δύο τύπους: Τον κεφαλικό (23,25%) και τον ουραίο (76,75%).Ο αριθμός των πρωτευόντων στελεχών του πλέγματος ποικίλει από 2 εώς 4 όπως φαίνεται παρακάτω το [ (2:20%), (3:79%), (4:1%) ].Από τα πρωτεύοντα στελέχη του βραχιονίου πλέγματος σχημστίζονται τα δευτερεύοντα στελέχη αυτού: το ραχιαίο, το πρόσθιο έσω και το πρόσθιο έξω στέλεχος και άλλες ακόμα πολλές παραλλαγές αυτών, που διευκολύνουν και παρέχουν χρήσιμες πληροφορίες στον ιατρό και στην καθ’ ημέρα ιατρική πράξη.
Επίδραση διατροφικών συνηθειών σε δείκτες φλεγμονής στον δεκαετή επανέλεγχο της μελέτης ΑΤΤΙΚΗ
Authors: Ντζουβάνη Αγαθή
Published: September 2021

Σκοπός: Να μελετήσουμε την IL-6, την αντιπονεκτίνη και ένα ευρύ φάσμα αμινοξέων και μεταβολιτών αμινοξέων και ενώσεων ενός ατόμου άνθρακα του πλάσματος σε σχέση με το μεταβολικό σύνδρομο (ΜΣ) και τα διατροφικά πρότυπα όπως αξιολογούνται με μέθοδο a posteriori. Μεθοδολογία: Η μελέτη είναι συγχρονική και πραγματοποιήθηκε την περίοδο 2011 - 2012 στην Αθήνα και την ευρύτερη περιοχή του νομού Αττικής. Οι συμμετέχοντες προέρχονται από τον γενικό πληθυσμό ηλικίας άνω των 30 ετών. Μετρήθηκε η συγκέντρωση αντιπονεκτίνης και IL-6 στο πλάσμα με τη μέθοδο ELISA, σε 159 άνδρες (53 ± 9 ετών) και 125 γυναίκες (52 ± 9 ετών). Μετρήθηκε η συγκέντρωση 35 αμινοξέων και μεταβολιτών στο πλάσμα με τις μεθόδους GC-MS/MS και LC-MS/MS, σε 100 άνδρες (54,6 ± 8,9 ετών). Το ΜΣ ορίστηκε βάσει των κριτηρίων του AHA/NHLBI και του IDF. Εφαρμόσαμε την ανάλυση σε κύριες συνιστώσες (PCA) για την εξαγωγή παραγόντων αμινοξέων/ μεταβολιτών και διατροφικών προτύπων. Αποτελέσματα: Η αντιπονεκτίνη συσχετίστηκε αντιστρόφως με το ΜΣ (OR, 95% CI: 0,829, 0,762- 0,902, IDF, και 0,840, 0,772- 0,914, AHA/NHLBI). Η IL-6 δεν συσχετίστηκε με το ΜΣ. Δεν παρατηρήθηκε σημαντική γραμμική συσχέτιση ανάμεσα στην IL-6 ή την αντιπονεκτίνη και τα διατροφικά πρότυπα. Ο παράγοντας μεταβολιτών BCAA/AAA συσχετίστηκε με το ΜΣ (OR, 95% CI: 6,41, 2,43-16,91), ενώ ο παράγοντας Gln/Gly/Ser/Asn συσχετίστηκε αντιστρόφως με το ΜΣ (0,47, 0,23-0,96). Οι παράγοντες BCAA/AAA και Gln/Gly/Ser/Asn συσχετίστηκαν αρνητικά με τα διατροφικά πρότυπα «φρούτα» και «κρέας, κρεατοσκευάσματα, λιπαρά τυριά, αυγά, γλυκαντικές ύλες, αρτοσκευάσματα, τηγανιτές πατάτες», αντιστοίχως [Β, 95% διάστημα εμπιστοσύνης: -0,225 (-0,418) – (-0,033) και -0,215 (-0,414) – (-0,015)]. Συμπεράσματα: Η αντιπονεκτίνη πλάσματος συσχετίζεται με το ΜΣ, ενώ δεν παρουσιάζει σημαντική συσχέτιση με τα διατροφικά πρότυπα της μελέτης. Οι παράγοντες BCAA/AAA και Gln/Gly/Ser/Asn συσχετίζονται με το ΜΣ, αλλά σε αντίθετη κατεύθυνση, και συσχετίζονται με διατροφικά πρότυπα που διαφέρουν ως προς τις αναφερόμενες επιδράσεις τους στην υγεία.
Investigating the issues of climate change and child rights with the support of a web-based learning environment
Authors: Γκότζος Δημήτριος
Published: September 2021

Στη διατριβή αυτή παρουσιάζεται μια προσπάθεια ενσωμάτωσης των θεμάτων της κλιματικής αλλαγής και των δικαιωμάτων του παιδιού στο αναλυτικό πρόγραμμα του ελληνικού δημοτικού σχολείου μέσω των Τ.Π.Ε. Ο γενικός σκοπός της διατριβής είναι να διερευνήσει τις απόψεις, τις γνώσεις και τις ενέργειες των μαθητών/-τριών σχετικά με τα δικαιώματα των παιδιών και την κλιματική αλλαγή, καθώς και να παρέχει ευκαιρίες για να αναλάβουν δράση και να εμπλακούν προσωπικά στην προσπάθεια για τη διευθέτηση του φαινομένου της κλιματικής αλλαγής και των επιπτώσεών του στα δικαιώματα του παιδιού με την υποστήριξη ενός διαδικτυακού μαθησιακού περιβάλλοντος (ΔΜΠ). Στη διατριβή διερευνάται το φαινόμενο της κλιματικής αλλαγής η έννοια των δικαιωμάτων του παιδιού και o τρόπους που αυτά επηρεάζονται από τις επιπτώσεις της κλιματικής αλλαγής. Επίσης, περιγράφεται η πορεία από τους Αναπτυξιακούς Στόχους της Χιλιετίας στους Στόχους της Βιώσιμης Ανάπτυξης συσχετιζόμενη με την εκπαίδευση για την κλιματική αλλαγή αλλά και τη Σύμβαση για τα Δικαιώματα του Παιδιού.Στη συνέχεια, αναλύονται οι θεωρίες μάθησης που υιοθετήθηκαν (που βασίζονται στο μαθησιακό παράδειγμα ΕxConTra), η χρήση των Τ.Π.Ε. ως γνωστικά εργαλεία μάθησης και οι θεωρίες σχεδιασμού αναλυτικού προγράμματος. Επιλέξαμε να σχεδιάσουμε ένα ανοιχτό, θεματοκεντρικό, διεπιστημονικό, ολοκληρωμένο αναλυτικό πρόγραμμα για την κλιματική αλλαγή και τα δικαιώματα του παιδιού με τη χρήση ενός ΔΜΠ, που σχεδιάστηκε με τα εργαλεία Drupal και το Flash.Σύμφωνα με τα αποτελέσματα της ερευνητικής εφαρμογής του ΔΜΠ με διδακτικο-ερευνητικές παρεμβάσεις σε 5 σχολεία και 9 τμήματα Ε΄ και ΣΤ΄ Δημοτικού, αναλύουμε το βαθμό στον οποίον επιτεύχθηκαν ο σκοπός και οι στόχοι της έρευνας, όπως αυτοί εκφράζονται μέσα από τα ερευνητικά ερωτήματα. Τέλος πρέπει να σημειωθεί ότι οι εκπαιδευτικοί των τμημάτων που συμμετείχαν στην έρευνα είχαν το ρόλο του συνερευνητή: ήταν συνεργάτες μας στη συλλογή του ερευνητικού υλικού και εφάρμοσαν τις διδακτικο-ερευνητικές παρεμβάσεις στις τάξεις τους, άλλοτε με τη βοήθεια του ερευνητή και άλλοτε αυτοτελώς. Λέξεις κλειδιά: κλιματική αλλαγή, δικαιώματα του παιδιού, διαδικτυακό μαθησιακό περιβάλλον, διδακτικο-ερευνητικές παρεμβάσεις.
Οι κοινωνικοασφαλιστικές υποχρεώσεις των κοινών επιχειρήσεων και ο έλεγχός τους
Authors: Τριάντου Ανδριανή
Published: September 2021

Με την εν λόγω διατριβή προσδοκάται να παρουσιαστεί, όσο το δυνατόν εκτενέστερα, το νομικό φάσμα, στο οποίο κινούνται και δρουν πλέον οι κοινές επιχειρήσεις στο πεδίο της κοινωνικής ασφάλισης, αναφορικά πάντα με το τ. ΙΚΑ-ΕΤΑΜ, συμπεριλαμβανομένων και όλων των μεταβολών που επήλθαν στην χώρα μας από την οικονομική κρίση και μετέπειτα. Εν ολίγοις, στα πλαίσια της παρούσας διατριβής παρατίθενται οι υποχρεώσεις των κοινών επιχειρήσεων, τόσο οι ουσιαστικού περιεχομένου, όσο και οι διαδικαστικού τύπου, με προέχουσα όμως αυτήν της συμβολής τους στη χρηματοδότηση του θεσμού μέσω της ασφάλισης των εργαζομένων τους, εξού πραγματοποιείται επιπροσθέτως επιλεκτικά και κάποια εκτενής περιγραφή της ασφάλισης συγκεκριμένων κατηγοριών απασχολούμενων που παρουσιάζουν ενδιαφέρον και προβληματισμό, τόσο σε εθνικό, όσο και σε παγκόσμιο επίπεδο. Περαιτέρω, ερευνώνται τα βασικά στοιχεία του ισχύοντος εγχώριου συστήματος χρηματοδότησης, το οποίο στηρίζεται μεν πρωτίστως στις εισφορές των εργοδοτών και των εργαζομένων, χρήζει όμως επιπλέον ενίσχυσης μέσω της κρατικής συμβολής. Σε αυτό συμβάλλει κατά πολύ και το φαινόμενο της εισφοροδιαφυγής που αναπτύσσεται αμέσως κατωτέρω και το οποίο θέτει σε διακινδύνευση την ίδια τη βιωσιμότητα του θεσμού, λόγω των μορφών και διαστάσεων που προσλαμβάνει. Από την άλλη, επιχειρείται η διεξοδική ανάδειξη του ζητήματος του ελέγχου των επιχειρήσεων ως προς την ορθή και εμπρόθεσμη καταβολή των οριζομένων από τον νόμο εισφορών, με λεπτομερειακή αναφορά των ειδών του, αλλά και με την αναλυτική καταγραφή των ενδεχόμενων επιπτώσεων που αυτός επιφέρει, ήτοι την έκδοση καταλογιστικών πράξεων, την επιστροφή των αχρεωστήτως καταβληθέντων, καθώς και την ποινική και προσωπική ευθύνη των υπόχρεων προσώπων. Ακολούθως, προβάλλεται η συντελεσθείσα μεταρρύθμιση της είσπραξης των εισφορών κοινωνικής ασφάλισης, ενόψει της σύστασης του Κ.Ε.Α.Ο., και καταδεικνύονται οι ισχύουσες ρυθμίσεις των οφειλών από πλευράς του εργοδότη με εκτενέστατη απεικόνιση των προϋποθέσεων και της διαδικασίας υπαγωγής σε αυτές, των συνεπειών της υπαγωγής και των λόγων απώλειας της ρύθμισης. Εν κατακλείδι, παρουσιάζονται οι δυνατότητες προάσπισης των συμφερόντων των εργοδοτών τόσο σε διοικητικό επίπεδο, με την άσκηση αίτησης θεραπείας ενώπιον της Τοπικής Διοικητικής Επιτροπής, όσο και μέσω της δικαστικής επίλυσης των διαφορών, κατόπιν υποβολής προσφυγής και ενδίκων μέσων.
Περιβαλλοντική, υδρογεωχημική έρευνα στη λεκάνη των Μεγάρων
Authors: Γαμβρουλά Δήμητρα
Published: September 2021

Στόχοι της διδακτορικής διατριβής είναι η διερεύνηση της ποιότητας του υπόγειου νερού στη λεκάνη των Μεγάρων, η αξιολόγηση της καταλληλότητας του υπόγειου νερού για διάφορες χρήσεις και ο προσδιορισμός των κύριων παραγόντων που ελέγχουν την ποιότητα του υπόγειου νερού στην περιοχή έρευνας. Η μεθοδολογία περιλαμβάνει: (α) συλλογή δειγμάτων υπόγειου νερού κατά την υγρή και ξηρή περίοδο, (β) συλλογή δειγμάτων εδαφών από δυο εδαφικούς ορίζοντες πλησίον των θέσεων δειγματοληψίας του υπόγειου νερού, (γ) προσδιορισμό φυσικοχημικών παραμέτρων υπόγειου νερού, (δ) χημικές αναλύσεις κύριων στοιχείων και ιχνοστοιχείων των δειγμάτων υπόγειου νερού, (ε) χημικές αναλύσεις ιχνοστοιχείων και διαδοχικές εκχυλίσεις στα δείγματα εδαφών, (ζ) εκτίμηση υδρολογικού ισοζυγίου, (στ) στατιστική επεξεργασία υδροχημικών αναλύσεων και ερμηνεία των αποτελεσμάτων, η) δημιουργία ψηφιακής βάσης δεδομένων. Από τη μέθοδο των διαδοχικών εκχυλίσεων στα εδαφικά δείγματα προέκυψε ότι: τo Cd στα εδάφη σχετίζεται με ανθρωπογενείς δραστηριότητες όπως η χρήση λιπασμάτων. Τα στοιχεία Mn και Zn σχετίζονται με τα οξείδια μαγγανίου που απαντούν στις μάργες των Νεογενών σχηματισμών. Τα στοιχεία Cr, Co, Ni σχετίζονται με τα προϊόντα αποσάθρωσης των υπερβασικών πετρωμάτων. Η παραγοντική ανάλυση των αναλυτικών δεδομένων των δειγμάτων εδάφους, ερμηνεύει το 81,08% της συνολικής διακύμανσης: Ο Παράγοντας 1 αποτελείται από τα στοιχεία Ni, Co, Mn και Cr και αποδίδεται στην παρουσία τεμαχών υπερβασικών πετρωμάτων στους Νεογενείς σχηματισμούς. Ο Παράγοντας 2 περιλαμβάνει τα στοιχεία Cu, Zn, Mn και Cd και αποδίδεται στην παρουσία οξειδίων Mn στους Νεογενείς και Τεταρτογενείς σχηματισμούς. Οι υψηλότερες συγκεντρώσεις Na⁺, Cl⁻, SO₄²⁻, NO₃⁻ και για τις δυο περιόδους δειγματοληψίας καταγράφονται στις παραλιακές περιοχές Μεγάλο Πεύκο, Νέα Πέραμος, Λάκκοι Καλογήρου, Ψάθα, Αγ. Ιωάννης, Ντουράκος και στην πόλη των Μεγάρων. Αυτό αποδίδεται στη διαδικασία της θαλάσσιας διείσδυσης και στη διήθηση οικιακών λυμάτων. Το 58,33% των δειγμάτων υπόγειου νερού της υγρής περιόδου και το 61,54% της ξηρής περιόδου υπερβαίνουν τις αντίστοιχες παραμετρικές τιμές της Κοινοτικής Οδηγίας (98/83/EΚ). Σύμφωνα με το διάγραμμα Durov ο επικρατέστερος υδροχημικός τύπος στο κεντρικό τμήμα της λεκάνης είναι ο τύπος Mg-HCO₃, ενώ οι τύποι Na-Cl και Mg-Cl είναι οι επικρατέστεροι υδροχημικοί τύποι στις παραλιακές περιοχές. Η παραγοντική ανάλυση ανέδειξε δύο κοινούς σημαντικούς παράγοντες και για τις δυο περιόδους δειγματοληψίας οι οποίοι ελέγχουν τη χημική σύσταση του υπόγειου νερού. Οι παράγοντες είναι: Παράγοντας 1 (παράγοντας αλατότητας) παρουσιάζει υψηλά θετικά φορτία για Br⁻, Ca²⁺, Cl⁻, Mg²⁺, Na+, SO₄²⁻ και TDS και Παράγοντας 2 (γεωχημικός παράγοντας) παρουσιάζει υψηλά θετικά φορτία των παραμέτρων Mg²⁺, Br⁻, Cl⁻, Na⁺, SiO₂, TDS, Cr, Ni, NO₃⁻ και Mn. Συμπερασματικά, η ποιότητα του υπόγειου νερού της λεκάνης των Μεγάρων, καθορίζεται κυρίως από τη θαλάσσια διείσδυση, την εντατική αγροτική δραστηριότητα και την αποσάθρωση των υπερβασικών πετρωμάτων.
Θεωρία πολυωνύμων σε απειροδιάστατους χώρους Banach - καθολικά αδιάσπαστοι χώροι Banach
Authors: Παπαδιαμαντής Μάριος
Published: September 2021

Η παρούσα διδακτορική διατριβή έχει ως θέμα την εκτίμηση του φράγματος νορμών πολυωνύμων σε απειροδιάστατους χώρους Banach, την εφαρμογή του στον υπολογισμό της ακτίνας αναλυτικότητας μιας δυναμοσειράς, καθώς και την κατασκευή ενός καθολικά αδιάσπαστου χώρου Banach με συγκεκριμένες ιδιότητες.
Η Πάφρα του Πόντου
Authors: Αλεξιάδης Θωμάς
Published: September 2021

Η παρούσα ιστορική διατριβή επιχειρεί μια συνολική παρουσίαση του Ελληνισμού στην ευρύτερη περιοχή, που από την αρχαιότητα μέχρι σήμερα, αναφέρεται Γαζηλώνα, Παύρα και Πάφρα, και είναι μια μικρή και ιστορική πόλη του Πόντου.Η διατριβή στηρίζεται σε αρχειακό υλικό και προφορικές μαρτυρίες κατοίκων της περιοχής, που κατάφεραν να διασωθούν από τους νεοτουρκικούς και κεμαλικούς διωγμούς. Η αξιοποίηση των προφορικών μαρτυριών αποτελεί σταθμό για την τραγωδία που συντελέστηκε στην περιοχή, η οποία κορυφώθηκε από τα μαρτύρια και τη θυσία των ιερέων, των δασκάλων, αλλά και τη θηριώδη βία που γνώρισαν τα βρέφη και τα παιδιά από τους Νεότουρκους και τους κεμαλικούς. Παρουσιάζονται, ακόμη, τα κίνητρα του νεοτουρκικού και κεμαλικού κατεστημένου, που οδήγησαν στην εθνοκάθαρση των Ελλήνων της Πάφρας. Το αντάρτικο ήταν η ενεργή αντίσταση των κατοίκων της περιοχής, που ύψωσαν το ανάστημά τους, ξεπέρασαν τη μοίρα του ραγιά και αντιστάθηκαν στην εξολόθρευσή τους. Ήταν ο υπέρ πάντων αγώνας, για την προστασία και τη σωτηρία των γυναικόπαιδων και των άμαχων, που είχαν καταφύγει στα βουνά. Ο αγώνας των ανταρτών και των γυναικών, που ντυμένες με τη μαύρη αντάρτικη στολή και με τα παιδιά δεμένα στην πλάτη, πολεμούσαν για την τιμή και την αξιοπρέπειά τους, είναι από τις κορυφαίες στιγμές της Ιστορίας του Ελληνισμού.
Ψυχολογικές διαστάσεις της πολιτισμικής κατανάλωσης
Authors: Μανωλίκα Μαρία
Published: September 2021

Η παρούσα διατριβή, σε αντίθεση με προϋπάρχουσες έρευνες, στηρίχθηκε σε τρεις διαφορετικές ψυχολογικές θεωρητικές προσεγγίσεις με στόχο να εξετάσει τα αίτια που ωθούν τα άτομα στην κατανάλωση πολιτιστικών αγαθών μέσω της κατασκευής ενός εργαλείου μέτρησης τους. Παράλληλα, διερευνήθηκε για πρώτη φορά η επιρροή της προσωπικότητας και των δημογραφικών χαρακτηριστικών του καταναλωτή σε αυτά, προκειμένου να προσδιοριστεί πληρέστερα η συνολική συμπεριφορά του. Ως εκ τούτου, με στόχο αρχικά να κατασκευαστεί ένα εργαλείο μέτρησης και να μελετηθεί η επίδραση ποικίλων μεταβλητών σε αυτά, πραγματοποιήθηκε μια διαδικασία τεσσάρων σταδίων (βιβλιογραφική επισκόπηση, αξιολόγηση κριτών και αρχική πιλοτική έρευνα, δεύτερη πιλοτική έρευνα και διεξαγωγή τελικής έρευνας). Ο έλεγχος της αξιοπιστίας της εσωτερικής συνοχής εξετάστηκε μέσω της αρχικής πιλοτικής έρευνας (Ν = 80), ενώ στη δεύτερη πιλοτική έρευνα (Ν = 480) εξετάστηκε η εγκυρότητα κριτηρίου. Η διερευνητική και η επιβεβαιωτική παραγοντική ανάλυση που πραγματοποιήθηκε στα τελικά δεδομένα που συλλέχθηκαν (Ν = 1.654), επιβεβαίωσε τις αρχικές ερευνητικές υποθέσεις, δείχνοντας ότι τα κίνητρα της πολιτισμικής κατανάλωσης ομαδοποιούνται σε τρεις ευρύτερους παράγοντες (συναισθηματικοί, γνωστικοί και κοινωνικοί). Ο συνδυασμός της διερευνητικής με την επιβεβαιωτική ανάλυση παραγόντων για την κατασκευή του συγκεκριμένου εργαλείου, συνιστά μια βασική καινοτομία της παρούσας διατριβής. Επιπλέον, τόσο η προσωπικότητα, όσο και τα δημογραφικά χαρακτηριστικά προβλέπουν σε σημαντικό βαθμό τα κίνητρα των καταναλωτών, ευρήματα που επιβεβαιώνουν προϋπάρχουσες μελέτες. Σε θεωρητικό επίπεδο, η κατασκευή ενός εργαλείου μέτρησης των κινήτρων κατανάλωσης πολιτισμικών αγαθών και η μελέτη των παραγόντων που επιδρούν σε αυτά συμβάλλει όχι μόνο στην καλύτερη κατανόηση της πολιτισμικής κατανάλωσης, αλλά και στη βελτίωση των μεθόδων για την ανάλυσή της. Τέλος, σε πρακτικό επίπεδο, τα αποτελέσματα της παρούσας έρευνας μπορούν να αξιοποιηθούν από πολιτισμικούς φορείς, εφόσον η κατανόηση των κινήτρων και των παραγόντων που αλληλεπιδρούν με αυτά είναι απαραίτητη προϋπόθεση για την ικανοποίηση του κοινού.
Υποστήριξη αποφάσεων στον χωρικό σχεδιασμό με σύστημα διαχείρισης γνώσης
Authors: Λάζογλου Μιλτιάδης
Published: September 2021

Ο χωρικός σχεδιασμός και η οργάνωση των σχετικών δραστηριοτήτων, αποτελούν πολύπλοκες διεργασίες που απαιτούν ανάλυση πολλών και πολλές φορές αντικρουόμενων παραμέτρων. Στις διεργασίες αυτές, κεντρικό ρόλο διαδραματίζει η διεργασία υποστήριξης αποφάσεων καθώς οφείλει να συνυπολογίσει πληθώρα παραμέτρων όπως η ιστορική εξέλιξη, οι κοινωνικές δομές, το περιβαλλοντικό υπόβαθρο, ο πολιτισμικός πλούτος και το παραγωγικό πρότυπο κάθε περιοχής.Αντικείμενο της διδακτορικής διατριβής είναι η διερεύνηση εναλλακτικών επιλογών χωροθέτησης των εξωαστικών χρήσεων γης σε μια περιοχή μελέτης, εξετάζοντας το ισχύον θεσμικό πλαίσιο, το γεωλογικό υπόβαθρο και το ανάγλυφό της. Ιδιαίτερη έμφαση δίνεται στη διερεύνηση των επιλογών χωροθέτησης σύνθετων μορφών τουριστικής και οικιστικής ανάπτυξης, οργανωμένων παραγωγικών και επιχειρηματικών δραστηριοτήτων καθώς και Ανανεώσιμων Πηγών Ενέργειας.Η προτεινόμενη μεθοδολογία προωθεί την ενσωμάτωση σύγχρονων τεχνολογιών στις διεργασίες του χωρικού σχεδιασμού, ενισχύοντας την ήδη έντονη τάση αξιοποίησης των πλεονεκτημάτων που προσφέρει η Τεχνητή Νοημοσύνη στις διεργασίες του χωρικού σχεδιασμού. Στο πλαίσιο αυτό, αναπτύσσεται εκ του μηδενός ένα βασισμένο στη διαχείριση γνώσης Έμπειρο Σύστημα, το οποίο συνδυάζοντας τεχνικές Αντικειμενοστραφούς Προγραμματισμού με τις Οντολογίες και τα Συστήματα Γεωγραφικών Πληροφοριών διευκολύνει τη διεργασία υποστήριξης αποφάσεων στον χωρικό σχεδιασμό.Το προτεινόμενο Έμπειρο Σύστημα καλείται να υποστηρίξει τους υπευθύνους στην αξιολόγηση και στην εκτίμηση των επιπτώσεων της κάθε μιας εναλλακτικής επιλογής. Για τον λόγο αυτό, παρέχει τις απαραίτητες πληροφορίες κατά την ανάλυση του προβλήματος ώστε οι φορείς λήψης αποφάσεων να αξιολογήσουν τις επιπτώσεις κάθε εναλλακτικής λύσης, να συσχετίσουν τους προκαθορισμένους στόχους με τα αποτελέσματα κάθε εναλλακτικής λύσης και τελικά να επιλέξουν την απόφαση που ικανοποιεί τις επιδιώξεις τους στον μέγιστο δυνατό βαθμό.Η προτεινόμενη μεθοδολογία διερεύνησης των προβλημάτων απόφασης στον χωρικό σχεδιασμό απαιτεί τον συνδυασμό των παραδοσιακών τεχνικών χωρικού σχεδιασμού με την καλλιέργεια μιας νέας φιλοσοφίας που συνδυάζει διαφορετικούς επιστημονικούς τομείς όπως η πληροφορική και η επιστήμη των αποφάσεων. Το προτεινόμενο Έμπειρο Σύστημα πιστεύεται ότι μπορεί να συμβάλει αποφασιστικά σε αυτήν την κατεύθυνση.
Η σχέση παραμέτρων της δοκιμασίας κοπώσεως με την παρουσία υποκλινικής αθηροσκλήρωσης στις καρωτίδες και την σκληρία του αρτηριακού τοιχώματος σε άτομα με αρνητική για ισχαιμία δοκιμασία κοπώσεως
Authors: Λιόντου Αικατερίνη-Αντωνία
Published: September 2021

Εισαγωγή/Σκοπός: Σκοπός της μελέτης είναι η διερεύνηση των συσχετίσεων μη ηλεκτροκαρδιογραφικών παραμέτρων της δοκιμασίας κοπώσεως (ΔΚ) με την καρωτιδική αθηροσκλήρωση (ΚΑ) και την αρτηριακή σκληρία (ΑΣ). Μέθοδοι: Ο πληθυσμός της μελέτης αποτελείται από 139 άτομα, 81 άνδρες, 58 γυναίκες, χωρίς ιστορικό καρδιαγγειακής νόσου ή διαβήτη, που υπεβλήθησαν σε ΔΚ σε κυλιόμενο τάπητα, με αρνητικό για ισχαιμία αποτέλεσμα. Η εκτίμηση ΚΑ έγινε με υπέρηχο καρωτίδων και η εκτίμηση ΑΣ με μέτρηση της καρωτιδο-μηριαίας ταχύτητας σφυγμικού κύματος (ΤΣΚ). Το HellenicRiskSCORE χρησιμοποιήθηκε για διαστρωμάτωση κινδύνου. Αποτελέσματα: Ποσοστό 19% του δείγματος εμφάνιζε καρωτιδική πλάκα. Η μεταβλητή αυτή συσχετίστηκε με χρονότροπο ανεπάρκεια (ΧΑ), ανεξάρτητα από ποικίλους παράγοντες κινδύνου και ανεξάρτητα από το σκορ κινδύνου. Η ΑΣ συσχετίστηκε αντίστροφα με την ικανότητα για άσκηση και την αποκατάσταση καρδιακής συχνότητας μετά τον τερματισμό της άσκησης.Συμπεράσματα: Τα άτομα με μία ή περισσότερες καρωτιδικές πλάκες είχαν 13 φορές μεγαλύτερη πιθανότητα να εμφανίζουν ΧΑ συγκριτικά με τα άτομα χωρίς ΚΑ, ενώ η ΤΣΚ συσχετίστηκε τόσο με την ικανότητα για άσκηση όσο και με την αποκατάσταση της καρδιακής συχνότητας. Η εκτίμηση της ΚΑ και της ΑΣ μπορούν να βελτιώσουν σημαντικά τη διαστρωμάτωση κινδύνου σε άτομα με αρνητική για ισχαιμία ΔΚ, αλλά παθολογικές τιμές των μη ηλεκτροκαρδιογραφικών παραμέτρων.
Πέδαι Ἑλλάδος
Authors: Χρυσάφης Χαράλαμπος
Published: September 2021

Σε κάθε γενική μελέτη της ιστορίας των ελληνιστικών πόλεων βρίσκεται σε κεντρική θέση το ζήτημα της σχέσης τους με τη μοναρχική εξουσία, όπως αυτή διαμορφώθηκε μετά το τέλος της δυναστείας των Τημενιδών και τους πολέμους των Διαδόχων που ακολούθησαν έως τη ρωμαϊκή κατάκτηση. Μια σημαντική πλευρά αυτού του ζητήματος είναι το θέμα της παρουσίας βασιλικών φρουρών, ενόπλων τμημάτων που βρίσκονταν εντός του εδάφους μιας ἑλληνίδος πόλεως και ήταν υπό τις εντολές ενός βασιλιά. Μια από τις χαρακτηριστικές περιπτώσεις που δεν έχει επαρκώς μελετηθεί, αποκλειστικά και εις βάθος, είναι το σύστημα φρουρών που εγκατέστησαν οι Αντιγονίδες στις πόλεις της κυρίως Ελλάδας και του Αιγαίου ύστερα από τη μάχη της Ιψού έως το τέλος του Β´ Μακεδονικού Πολέμου. Αυτό το κενό φιλοδοξεί να καλύψει η παρακάτω εργασία.Η επιλογή των συγκεκριμένων χρονικών ορίων της έρευνας (301-196) έγινε διότι με αυτόν τον τρόπο σχηματίζεται μια χρονική περίοδος κατά τη διάρκεια της οποίας παρατηρείται η ύπαρξη πολλών βασικών σταθερών, όπως μια σχετικά σταθερή γεωπολιτική κατάσταση σε σύγκριση με την προηγούμενη περίοδο των Διαδόχων (323-301) και σταθερές επιλογές πολιτικού προσανατολισμού. Πιο συγκεκριμένα, ως αρχή της περιόδου επιλέγεται το 301 και η μάχη της Ιψού διότι τότε σημειώνεται μια τεράστια αλλαγή στην πολιτική κατεύθυνση των Αντιγονιδών – δηλαδή μετατοπίζεται το κέντρο βάρους της αυτοκρατορίας από την Ανατολή στη μητροπολιτική Ελλάδα, εγκαταλείπεται το δόγμα του Μονόφθαλμου περί της ελευθερίας των πόλεων και ίσως και το εγχείρημα της Ελληνικής Συμμαχίας, αν τελικά σημειώθηκε η κατάργησή της μετά από το 301. Οι Αντιγονίδες από το 294 ανέρχονται στον θρόνο της Μακεδονίας και παραμένουν με μικρές διακοπές έως το 167. Το 196 με τον Β´ Μακεδονικό πόλεμο εξαρθρώνεται οριστικά για τους Μακεδόνες το σύστημα εξουσίας που είχαν εγκαταστήσει εκτός του βασιλείου επί των ελληνικών πόλεων της νότιας Ελλάδας με μόνο υπολείμματά του να επιβιώνουν στις γειτονικές περιοχές της Μακεδονίας έως τη στιγμή της κατάλυσης της βασιλείας. Ένα άλλο πλεονέκτημα που προσφέρει η συγκεκριμένη χρονική περίοδος είναι και τα σαφή γεωγραφικά όρια που θέτει στην έρευνα, τα οποία αντιστοιχούν με το τμήμα της ζώνης επιρροής και συμφερόντων της δυναστείας των Αντιγονιδών που κυριαρχούσαν οι ἑλληνίδες πόλεις.Το κείμενο της διατριβής χωρίζεται σε δύο κυρίως μέρη: το πρώτο μέρος αφιερώθηκε στην λεπτομερή εξέταση πολλών θεματικών ενοτήτων, όπως βασικές έννοιες (είδη φρουρών, σχέσεις των πόλεων με τον Μακεδόνα βασιλιά, δομή/διάρθρωση/σύνθεση/καταγωγή μελών φρουρών, οικονομικά ζητήματα, καθημερινή ζωή, η σημασία των φρουρών στον πολιτικό λόγο της εποχής), ενώ το δεύτερο αποπειράθηκε να ερμηνεύσει τις φρουρές ως εργαλείο της πολιτικής στρατηγικής του εκάστοτε Αντιγονίδη βασιλιά. Τέλος, επισυνάπτεται μια αναλυτική προσωπογραφία όλων των αξιωματικών και των στρατιωτών που υπηρέτησαν στις φρουρές των Αντιγονιδών την εξεταζόμενη περίοδο 301-196 π.Χ.
A search for compressed supersymmetry in events with soft leptons, low jet multiplicity, and missing transverse momentum with the CMS experiment at the LHC
Authors: Αγαπητός Αντώνιος
Published: September 2021

Η υπερσυμμετρία εξακολουθεί να αποτελεί μία αποτελεσματική λύση στο πρόβλημα της «ιεραρχίας» στο Καθιερωμένο Πρότυπο. Μετά τα αρνητικά αποτελέσματα της πρώτης γενιάς διερευνήσεων των υπερσυμμετρικών σωματιδίων στο LHC, η επικρατούσα αντίληψη είναι ότι τουλάχιστον ένας υπερσυμμετρικός εταίρος που φέρει τον κβαντικό αριθμό του χρώματος πρέπει να έχει μάζα μικρότερη ή γύρω στο ~TeV. Το επικρατέστερο σενάριο αναφέρεται στην περίπτωση όπου το σωμάτιο αυτό είναι το top squark. Η ανίχνευση των top squarks αποτελεί στόχο μεγάλου αριθμού αναλύσεων στο LHC, οι περισσότερες εκ των οποίων επικεντρώνονται σε γεγονότα με πολλαπλούς αδρονικούς πίνακες και μεγάλες τιμές της ελλείπουσας ορμής. Ως αποτέλεσμα, μεγάλα τμήματα του υπερσυμμετρικού παραμετρικού χώρου, που αντιστοιχούν σε «συμπιεσμένα» φάσματα μαζών, παραμένουν ανεξερεύνητα. Η παρούσα ανάλυση στοχεύει στην εξερεύνηση του παραμετρικού χώρου με μικρές διαφορές μαζών, που οδηγούν σε πειραματικές υπογραφές που είναι διαφορετικές από τις παραδοσιακές αναλύσεις. Τα γεγονότα έχουν καταγραφεί με το πείραμα CMS, σε συγκρούσεις πρωτονίων στο LHC σε ενέργεια κέντρου μάζας 8 TeV, και αντιστοιχούν σε συνολική φωτεινότητα 19.7/fb.Με βάση τα χαρακτηριστικά του σήματος, επιλέγεται μια στενή κινηματική περιοχή ως περιοχή διερεύνησης, όπου το πιθανό σήμα είναι συγκρίσιμο με το αναμενόμενο από το Καθιερωμένο Πρότυπο υπόβαθρο. Τα βασικά χαρακτηριστικά αυτής της συλλογής γεγονότων είναι δύο λεπτόνια αντιθέτου φορτίου και χαμηλής εγκάρσιας ορμής, ένα ή δύο jets με υψηλή εγκάρσια ορμή, και υψηλή ελλειπούσα εγκάρσια ορμή. Το αναμενόμενο υπόβαθρο εκτιμάται με μεθόδους που βασίζονται στα πραγματικά δεδομένα και διορθώσεις από προσομοίωση γεγονότων. Οι μέθοδοι πρόβλεψης του υποβάθρου επικυρώνονται με πραγματικά δεδομένα σε περιοχές που είναι κινηματικά συναφείς με περιοχή διερεύνησης, άλλα χωρίς σήμα.Το αποτέλεσμα την ανάλυσης είναι η παρατήρηση αριθμού γεγονότων που είναι σε συμφωνία με τις προβλέψεις από το Καθιερωμένο Πρότυπο. Ως εκ τούτου εξαγάγονται κάτω όρια στις μάζες των υπερσυμμετρικών σωματιδίων στην περιοχή συμπιεσμένου φάσματος.
Η σημασία των πολυμορφισμών των τρανσφερασών της γλουταθειόνης - S και των Fcγ υποδοχέων σε ασθενείς με μη-Hodgkin λεμφώματα
Authors: Αναστασοπούλου Αμαλία
Published: September 2021

Οι πολυμορφισμοί των FcγRIIIa-158V/F έχουν συσχετισθεί με την ανταπόκριση των ασθενών με οζώδες λέμφωμα στο rituximab και το R-CHOP αλλά και των DLBCL στo R-CHOP. Oι πολυμορφισμοί των GST έχουν συσχετισθεί με την έκβαση του λεμφώματος Hodgkin και την τοξικότητα της θεραπείας στα DLBCLΗ ταυτόχρονη αξιολόγηση των ανωτέρω πολυμορφισμών ως προγνωστικών παραγόντων σε DLBCL υπό R-CHOP. Μελετήθηκαν 109 ασθενείς με DLBCL που έλαβαν R-CHOP ή παρεμφερείς συνδυασμούς. Από κύτταρα αίματος ή μυελού απομονώθηκε γενωμικό DNA και στη συνέχεια με κατάλληλες τεχνικές PCR προσδιορίσθηκαν οι πολυμορφισμοί των FcγRIIIa-158V/F,GSTM1,GSTT1 και GSTP1-105Ile/Val. Αξιολογήθηκε η Επιβίωση Ελεύθερη Συμβάματος (ΕΕΣ): Οι τοξικοί θάνατοι θεωρήθηκαν ως «συμβάματα» όχι όμως και οι θάνατοι από άλλες αιτίες σε 1η ύφεση. Οι συχνότητες των διαφόρων φαινοτύπων ήταν: FcγRIIIa-158V/V 26%,F/F 21%,V/F 53%, GSTP1-105Val/Val 11%,Ile/Ile 47%,Ile/Val 42%. Τέλος, 52% είχαν γονότυπο GSTM1-null και 48% GSTM1+, ενώ 25% GSTT1-null έναντι 75% GSTT1+. Συνολικά 13% των ασθενών ήταν GSTM1/GSTT1-null, 52% είχαν έλλειψη ενός γονιδίου και 36% καμία έλλειψη. Δεν αναδείχθηκε συσχέτιση μεταξύ οποιουδήποτε πολυμορφισμού και των παραγόντων του IPI. Δεν αναδείχθηκε συσχέτιση των μεμονωμένων πολυμορφισμών με την ΕΕΕΝ: Αναφορικά με τους FcγRIIIa, η 5-ετής ΕΕΣ ήταν: V/V 76%, V/F 70%, F/F 64% (p=0.68). Αντίστοιχα για την GSTP1 ήταν Val/Val 86%, Ile/Val 67%, Ile/Ile 74% (p=0.58). Η 5-ετής ΕΕΣ ήταν 72% για τους GSTM1-null ασθενείς έναντι 69% των GSTM1+ (p=0.66) και 77% για τους GSTT1-null έναντι 69% των GSTT1+ (0=0.47). Όταν τα 2 τελευταία εξετάσθηκαν σε συνδυασμό, η 5-ετής ΕΕΣ ήταν 90% για τους GSTM1/GSTT1-null έναντι 68% αυτών με μία έλλειψη και 71% αυτών χωρίς καμία έλλειψη (p=0.59). H ύπαρξη GSTM1-null δε συσχετίστηκε με ταυτόχρονη GSTT1-null (p=0.85), ούτε ο GSTP1Val/Val με ταυτόχρονη διπλή έλλειψη GSTM1/GSTT1-null (p=0.77). Τέλος, η παρουσία είτε GSTP1Val/Val ή GSTM1/GSTT1-null (συνολικά 19 ασθενείς) συσχετίσθηκε οριακά με καλύτερη ΕΕΣ έναντι όλων των υπολοίπων γονοτύπων (5-ετής ΕΕΣ 87% έναντι 68%, p=0.13). Η μεμονωμένη αξιολόγηση των πολυμορφισμών FcγRIIIa, GSTP1, GSTM1 και GSTT1 δεν ανέδειξε συσχέτιση με την ΕΕΕΝ σε 109 ασθενείς με DLBCL υπό R-CHOP. Παρ’ όλα αυτά, η παρουσία είτε του πολυμορφισμού GSTP1-105Val/Val είτε ταυτόχρονης έλλειψης GSTM1/GSTT1 αφορά περίπου το 20% των ασθενών και οριακά συσχετίσθηκε με καλύτερη έκβαση. Δεδομένου ότι τα γενετικά αυτά στοιχεία φαίνεται κατ’ αρχήν να είναι ανεξάρτητα από τους συμβατικούς προγνωστικούς παράγοντες, η παρουσία των ανωτέρω γονοτύπων μπορεί να αποτελεί ανεξάρτητο παράγοντα για τον καθορισμό της έκβασης των DLBCL υπό R-CHOP, υπόθεση που χρήζει επιβεβαίωσης σε μεγαλύτερο αριθμό ασθενών.
In art we trust
Authors: Δαρέλλη Δήμητρα
Published: September 2021

[…] Αναδεικνύοντας το πιο ισχυρό σύστημα προστασίας του λόγου που υπάρχει στον κόσμο, η παρούσα διατριβή φιλοδοξεί να προσφέρει στον αναγνώστη επιχειρήματα ότι η ελευθερία της τέχνης είναι απόλυτη στην ελληνική έννομη τάξη, και αυτό είναι απολύτως συμβατό με τη συνταγματική κατοχύρωση ενός Κράτους Δικαίου. Άλλωστε, η διαπερατότητα των συστημάτων είναι γεγονός στις μέρες μας, και δεν είναι λίγα τα παραδείγματα αποφάσεων του ΕΔΔΑ που παραθέτουν και επικαλούνται τη νομολογία του ΑΔ για την Πρώτη Τροποποίηση. […]
Ο ρόλος της εθνικότητας καθώς και κοινωνικο-οικονομικών και επαγγελματικών παραμέτρων στην έναρξη και διάρκεια του θηλασμού
Authors: Ταβουλάρη Ευαγγελία-Φιλοθέη
Published: September 2021

Ιστορικό/στόχος: Το μητρικό γάλα αποτελεί το φυσικό τρόπο διατροφής του βρέφους. Στόχος της διατριβής ήταν να προσδιοριστούν οι παράγοντες που σχετίζονται με το μητρικό θηλασμό σε ένα δείγμα μητέρων στην Ελλάδα.Μεθοδολογία: Το δείγμα περιελάμβανε 428 μητέρες που γέννησαν στη μαιευτική κλινική τριτοβάθμιου Πανεπιστημιακού νοσοκομείου της Αθήνας. Ελήφθησαν συνεντεύξεις μετά τον τοκετό και μηνιαίως έως τους 6 μήνες μετά τον τοκετό. Για την πολυπαραγοντική ανάλυση της έναρξης και της διάρκειας χρησιμοποιήθηκαν η λογαριθμική παλινδρόμηση και τα ημιπαραμετρικά μοντέλα επιβίωσης αναλογικών κινδύνων του Cox, αντίστοιχα.Αποτελέσματα: Το ποσοστό έναρξης του μητρικού θηλασμού ήταν 92.1%. Τα ποσοστά του μητρικού θηλασμού ήταν 87.5%, 57.0% και 38.75%, για τον πρώτο, τρίτο και έκτο μήνα μετά τον τοκετό, αντίστοιχα. Η μητέρα μετανάστρια [Odds Ratio (OR)=7.97, 95%CI=1.02-62.19]και η προτροπή των μητέρων να θηλάσουν [OR=5.42, 95%CI=1.90-15.50] σχετίστηκαν θετικά με την έναρξη του θηλασμού. Οι απόφοιτες τριτοβάθμιας εκπαίδευσης [Hazard Ratio(HR)=0.53, 95%CI=0.37–0.76] και η μετανάστρια μητέρα (HR=0.35, 95%CI=0.21–0.38)σχετίστηκαν θετικά, ενώ το κάπνισμα κατά τη λοχεία (HR=4.20, 95%CI= 2.57-6.89) και η Ιστορικό/στόχος: Το μητρικό γάλα αποτελεί το φυσικό τρόπο διατροφής του βρέφους. Στόχος της διατριβής ήταν να προσδιοριστούν οι παράγοντες που σχετίζονται με το μητρικό θηλασμό σε ένα δείγμα μητέρων στην Ελλάδα. Μεθοδολογία: Το δείγμα περιελάμβανε 428 μητέρες που γέννησαν στη μαιευτική κλινική τριτοβάθμιου Πανεπιστημιακού νοσοκομείου της Αθήνας. Ελήφθησαν συνεντεύξεις μετά τον τοκετό και μηνιαίως έως τους 6 μήνες μετά τον τοκετό. Για την πολυπαραγοντική ανάλυση της έναρξης και της διάρκειας χρησιμοποιήθηκαν η λογαριθμική παλινδρόμηση και τα ημιπαραμετρικά μοντέλα επιβίωσης αναλογικών κινδύνων του Cox, αντίστοιχα.Αποτελέσματα: Το ποσοστό έναρξης του μητρικού θηλασμού ήταν 92.1%. Τα ποσοστά του μητρικού θηλασμού ήταν 87.5%, 57.0% και 38.75%, για τον πρώτο, τρίτο και έκτο μήνα μετά τον τοκετό, αντίστοιχα. Η μητέρα μετανάστρια [Odds Ratio (OR)=7.97, 95%CI=1.02-62.19]και η προτροπή των μητέρων να θηλάσουν [OR=5.42, 95%CI=1.90-15.50] σχετίστηκαν θετικά με την έναρξη του θηλασμού. Οι απόφοιτες τριτοβάθμιας εκπαίδευσης [Hazard Ratio(HR)=0.53, 95%CI=0.37–0.76] και η μετανάστρια μητέρα (HR=0.35, 95%CI=0.21–0.38)σχετίστηκαν θετικά, ενώ το κάπνισμα κατά τη λοχεία (HR=4.20, 95%CI= 2.57-6.89) και η χρήση πιπίλας (HR=2.08, 95%CI= 1.40-3.08) σχετίστηκαν αντίστροφα με τη διάρκεια του μητρικού θηλασμού.Συμπέρασμα: Οι παρεμβάσεις δημόσιας υγείας θα πρέπει να εστιάσουν σε συγκεκριμένους παράγοντες ώστε να βελτιώσουν τα ποσοστά μητρικού θηλασμού στην Ελλάδα.
Πολυμορφισμός του γονιδίου του TGF-β στο χρόνιο απλό γλαύκωμα
Authors: Κούρτης Νικόλαος
Published: September 2021

Το Χρόνιο Απλό Γλαύκωμα (ΧΑΓ) είναι μια χρόνια,προοδευτική πρόσθια οπτική νευροπάθεια , της οποίας ο παθοφυσιολογικός μηχανισμός δεν έχει αποσαφηνισθεί πλήρως ακόμη.Η μοναδική παράμετρος που συσχετίζεται με την ανάπτυξη αυτής της νευροπάθειας και η οποία μπορεί να μεταβληθεί με κάποια θεραπευτική παρέμβαση είναι η ενδοφθάλμια πίεση.Θεωρείται ότι ο διηθητικός ηθμός στην γωνία του προσθίου θαλάμου του οφθαλμικού βολβού αποτελεί την ανατομική δομή, η διαταραχή της οποίας συμβάλει στην αύξηση της αντίστασης στην αποχέτευση του υδατοειδούς υγρού και στη συνέχεια στην αύξηση της ενδοφθάλμιας πίεσης και στην πρόκληση βλάβης στα γαγγλιακά κύτταρα του αμφιβληστροειδούς.Έχουν ανευρεθεί ποικίλες μικροσκοπικές βλάβες στον διηθητικό ηθμό και ποικίλοι παράγοντες που ενοχοποιούνται για αυτές.Ένας από αυτούς είναι ο Τροποποιητικός Αυξητικός Παράγοντας-βήτα ο οποίος είναι μια κυτοκίνη που ανήκει σε μια υπεροικογένεια πολυπεπτιδικών παραγόντων με δράση στην αναγέννηση των ιστών,την ανοσορρύθμιση,την αιμοποίηση. Συγκεκριμένα, η επίδρασή του στην παραγωγή εξωκυτταρικού δικτύου φαίνεται να συνδέεται με βλάβες στον διηθητικό ηθμό.Λαμβάνοντας αυτό υπ’όψιν , καθώς και την μελέτη διάφορων πολυμορφισμών του γονιδίου του σε σχέση με ποικίλες παθήσεις, επιχειρήσαμε στην παρούσα μελέτη να διαπιστώσουμε πιθανό συσχετισμό μεταξύ του πολυμορφισμού rs1800471 (G915C, Arg25Pro) του γονιδίου TGF-β1 και του χρονίου απλού γλαυκώματος.Για αυτό τον σκοπό μελετήθηκαν δύο ομάδες ,μια ασθενών από χρόνιο απλό γλαύκωμα και μια ομάδα ελέγχου.Με την μέθοδο PCR εξετάσθηκε ο παραπάνω πολυμορφισμός στο DNA από κύτταρα περιφερικού αίματος των ατόμων των δύο ομάδων . Από την στατιστική μελέτη των εργαστηριακών αποτελεσμάτων δεν διαπιστώθηκε ,τελικά, στατιστικά σημαντική διαφορά στην συχνότητα εμφάνισης του γονοτύπου Arg25Pro (GC) του TGF-β1 στο χρόνιο απλό γλαύκωμα σε σύγκριση με τα άτομα της ομάδας ελέγχου.Παρόμοιες μελέτες θα μπορούσαν να συμβάλλουν στην ανεύρεση πιθανών συσχετίσεων μεταξύ πολυμορφισμών του γονιδίου του TGF-β1 και του χρονίου απλού γλαυκώματος και εφαρμογή αυτών των συσχετίσεων στην πρόληψη και ακόμη και στην θεραπευτική αντιμετώπιση.
Ο δάσκαλος ως σκηνοθέτης - ο σκηνοθέτης ως δάσκαλος
Authors: Μυρωνάκη Φανή
Published: September 2021

Η συγκεκριμένη διδακτορική διατριβή ξεκινώντας από την παραδοχή ότι η θεατρική μεταφορά με τον πολυπρισματικό της χαρακτήρα, μπορεί να προσφέρει μια ενδιαφέρουσα οπτική για τη μελέτη αρκετών μηχανισμών, θέτει προς εξέταση, δίπλα στον άξονα της διδασκαλίας, τον άξονα της σκηνοθεσίας. Με αυτόν τον τρόπο, μέσα από τη δημιουργική δραστηριότητα της σκηνοθεσίας αναπεριγράφεται σε μεγάλο βαθμό η δημιουργική δραστηριότητα της διδασκαλίας και γίνεται προσπάθεια να δοθούν νέες ερμηνευτικές προοπτικές για το ρόλο του δασκάλου. Στόχος της συγκεκριμένης μελέτης είναι η ανίχνευση και ο εντοπισμός πιθανών ομοιοτήτων και αντιστοιχίσεων μεταξύ των γενικών μεθοδολογικών κατευθύνσεων που ακολουθούνται στο πλαίσιο της διαδικασίας της διδασκαλίας και της διαδικασίας της σκηνοθεσίας. Ο τρόπος με τον οποίο οι σκηνοθετικές τεχνικές και ευρύτερα οι θεατρικές πρακτικές διασταυρώνονται ή και συνδυάζονται με τις διάφορες εκπαιδευτικές πρακτικές, αλλά και τους διάφορους τομείς της εκπαίδευσης, εμφανίζουν ιδιαίτερο ενδιαφέρον, τόσο για τη μαθησιακή όσο και γενικότερα για την ιδεολογική επίδραση που μπορούν να ασκήσουν στους μαθητές, αλλά και στα ευρύτερα κοινωνικά στρώματα. Σε κάθε περίπτωση η οπτική της σκηνοθεσίας στη διδασκαλία μπορεί να προσφέρει τη δυνατότητα σε κάθε παιδαγωγική διαδικασία να αντιμετωπίζεται ως μια σπάνια ευκαιρία να αποδοθεί σε μια πολύπλοκη θεωρητική ιδέα η συγκεκριμένη και άμεση ενσάρκωσή της στη δημιουργικότητα του μαθητή.
Εκτίμηση ποιότητας ζωής παιδιών και εφήβων με συγγενή καρδιοπάθεια
Authors: Δρακούλη Μαρία
Published: September 2021

Εισαγωγή: Τα τελευταία χρόνια, ιδιαίτερο ενδιαφέρον έχει σημειωθεί στην εκτίμηση της ποιότητας ζωής παιδιών με χρόνιο νόσημα, όπως οι συγγενείς καρδιοπάθειες (ΣΚ), με στόχο τη βελτίωση της καθημερινότητας τους, την αξιολόγηση της αποτελεσματικότητας των θεραπευτικών παρεμβάσεων, και την παρακολούθηση της εξέλιξης της νόσου. Σκοπός: Σκοπός της παρούσας μελέτης ήταν να εκτιμήσει την Ποιότητα Ζωής παιδιών και εφήβων (ηλικίας 2-18 ετών) με ΣΚ, στον ελληνικό πληθυσμό.Υλικό-Μέθοδος: Η έρευνα πραγματοποιήθηκε στο «Ωνάσειο» Καρδιοχειρουργικό Κέντρο. Το μελετώμενο πληθυσμό αποτέλεσαν το σύνολο των παιδιών και εφήβων με ΣΚ ηλικίας 2-18 ετών, μαζί με τους γονείς τους. Το συνολικό δείγμα ήταν 224 παιδιά και έφηβοι με ΣΚ και 292 γονείς τους. Σύμφωνα με την κλίμακα του βαθμού βαρύτητας ΣΚ, ο μελετώμενος πληθυσμός ταξινομήθηκε σε 4 ομάδες σύγκρισης αντίστοιχα. Χρησιμοποιήθηκε το Ερωτηματολόγιο εκτίμησης Ποιότητας Ζωής παιδιών και εφήβων με ΣΚ, PedsQL-Cardiac Module 3.0 Greek translation, για το οποίο πραγματοποιήθηκε μετάφραση, γλωσσική προσαρμογή και διερεύνηση εγκυρότητας και αξιοπιστίας του συγκεκριμένου εργαλείου. Για τη στατιστική επεξεργασία των δεδομένων της μελέτης έγινε χρήση του στατιστικού πακέτου Stata 13.Αποτελέσματα: Βασικοί προσδιοριστικοί παράγοντες με στατιστική σημαντικότητα (p<0,05) που επιδρούν αρνητικά στην ποιότητα ζωής του δείγματος, είναι η βαρύτητα της ΣΚ, η καθημερινή λήψη φαρμακευτικής αγωγής, η παραμονή του παιδιού στο κρεβάτι όταν αισθάνεται αδύναμο ή είναι άρρωστο, το χαμηλό οικογενειακό εισόδημα και η φύση της εργασίας του πατέρα. Αντιθέτως, βασικοί προσδιοριστικοί παράγοντες (p<0,05) που επιδρούν θετικά στην ποιότητα ζωής του δείγματος, είναι οι επείγουσες νοσηλείες, οι σχολικές απουσίες, η οικογενειακή κατάσταση και το υψηλό μορφωτικό επίπεδο του πατέρα. Παρατηρήθηκε χαμηλός βαθμός συμφωνίας μεταξύ των γονέων και των παιδιών τους (Lin’s correlation of concordance<0.99), αναφορικά με τη ποιότητα ζωής, ενώ οι γονείς δήλωσαν σχετικά υψηλότερη βαθμολόγηση σε σχέση με τα παιδιά τους. Κύριος προσδιοριστικός παράγοντας που επηρεάζει τη ποιότητα ζωής παιδιών και εφήβων με ΣΚ, είναι η βαρύτητα της νόσου. Υπήρξαν στατιστικά σημαντικές διαφοροποιήσεις (p<0,05) σε όλες τις συγκρίσεις ομάδων ανά βαθμό βαρύτητας της ΣΚ, για όλες τις ηλικιακές ομάδες, τόσο για τους γονείς όσο και για τα παιδιά και έφηβους με ΣΚ. Φαίνεται πως όταν αυξάνεται ο βαθμός βαρύτητας της καρδιακής νόσου, τότε μειώνεται η ποιότητα ζωής τους.Συμπεράσματα: Είναι απαραίτητη η διεξαγωγή περαιτέρω μελετών στον ελληνικό πληθυσμό, όπου θα αξιολογούν την ποιότητα ζωής, τόσο των παιδιών με χρόνιο νόσημα όπως οι ΣΚ, όσο και των γονέων τους, καθώς αυτό θα συμβάλει στην καλύτερη εκτίμηση της διαχείρισης της νόσου, στη βελτίωση της ποιότητας παροχής φροντίδας και ιατρονοσηλευτικών υπηρεσιών, στην εκπαίδευση και ενημέρωση των μελών της οικογένειας αλλά και στη δημιουργία θεραπευτικού πλάνου διαχείρισης της νόσου στο σπίτι.